Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 450/2008 de stabilire a Codului Vamal Comunitar (Codul Vamal Modernizat) în ceea ce privește data aplicării /* COM/2013/0193 final - 2013/0104 (COD) */





EXPUNERE DE MOTIVE 1. CONTEXTUL PROPUNERII Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (Codul Vamal Modernizat)[1] viza modificarea legislației vamale pentru a o adapta la mediul electronic pentru domeniul vamal și comercial și pentru a reglementa acest mediu. Regulamentul a permis efectuarea unei revizuiri în profunzime a normelor vamale pentru a le simplifica și a le structura mai bine. Regulamentul a intrat în vigoare la 24 iunie 2008, dar devine aplicabil, potrivit articolului 188 alineatul (2), numai în momentul în care sunt aplicabile dispozițiile sale de punere aplicare și cel mai târziu la 24 iunie 2013. În data de 20 februarie 2012, Comisia a prezentat Parlamentului European și Consiliului o propunere[2] de Regulament de stabilire a Codului Vamal al Uniunii, sub forma unei reformări a Regulamentului (CE) nr. 450/2008, care îl abrogă și îl înlocuiește pe acesta din urmă înainte de data programată de aplicare, deoarece era necesar: - să se amâne data aplicării Regulamentului (CE) nr. 450/2008 pentru a le oferi administrațiilor și operatorilor economici suficient timp pentru a face investițiile necesare și a asigura o implementare progresivă, obligatorie dar realistă, a proceselor electronice; - să se alinieze Regulamentul (CE) nr. 450/2008 la cerințele Tratatului de la Lisabona în ceea ce privește abilitarea Comisiei pentru a adopta acte delegate sau acte de punere în aplicare, în conformitate cu articolele 290 și 291 din Tratatul privind funcționarea Uniunii Europene; - să se adapteze unele dispoziții din Regulamentul (CE) nr. 450/2008 care s-au dovedit dificil de aplicat. Cu toate acestea, deși instituțiile sunt pe punctul de a ajunge la un acord politic asupra textului final al regulamentului, procedura legislativă ordinară pentru această reformare nu poate fi încheiată la timp pentru adoptarea și intrarea în vigoare a regulamentului reformat înainte de data limită de 24 iunie 2013. Dacă propunerea nu este adoptată, principalele consecințe negative ar fi următoarele: - Regulamentul (CE) nr. 450/2008 ar deveni aplicabil la 24 iunie 2013 fără să existe acte ale Comisiei în vigoare pentru a sprijini aplicarea lui și nici evoluțiile IT necesare pentru a asigura respectarea principiului care prescrie utilizarea tehnicilor de prelucrare electronică a datelor, prevăzut la articolul 5 alineatul (1); - Regulamentul (CEE) nr. 2913/92 (Codul Vamal Comunitar, în prezent în vigoare) ar fi, printre altele, abrogat, iar aceasta ar fi o sursă de incertitudine juridică cu privire la legislația vamală aplicabilă efectiv și ar împiedica menținerea unui cadru juridic al Uniunii cuprinzător și coerent în domeniul vamal, în așteptarea adoptării propunerii de regulament. Din aceste motive și ca măsură de siguranță pentru prevenirea unor dificultăți serioase legate de cadrul juridic al Uniunii din domeniul vamal, Comisia consideră că data limită de aplicare a Regulamentului (CE) nr. 450/2008, prevăzută la articolul 188 alineatul (2) al doilea paragraf, ar putea fi amânată pentru a-i oferi legiuitorului o perioadă de timp adecvată pentru a finaliza procesul de adoptare a Codului Vamal al Uniunii. Noua dată de aplicare considerată adecvată în acest scop ar fi 1.11.2013. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Propunerea nu afectează conținutul Regulamentului (CE) nr. 450/2008, ci vizează doar amânarea datei sale de aplicare, pentru a ține cont de timpul strict necesar pentru finalizarea de către Parlamentul European și Consiliu a procedurii legislative pentru abrogarea și înlocuirea regulamentului cu un nou regulament de stabilire a Codului Vamal al Uniunii. Prin urmare, nu se justifică nici implicarea altor părți decât Parlamentul European și Consiliul, nici efectuarea unei evaluări a impactului. 3. ELEMENTELE JURIDICE ALE PROPUNERII Propunerea constă în modificarea celui de-al doilea paragraf de la articolul 188 alineatul (2) din Regulamentul (CE) nr. 450/2008 pentru a înlocui data de 24 iunie 2013 cu data de 1.11.2013. Temeiurile juridice ale propunerii sunt aceleași ca în cazul regulamentului modificat, ținând cont de Tratatul de la Lisabona: articolele 33, 114 și 207 din Tratatul privind funcționarea Uniunii Europene (TFUE). Deoarece reglementează adoptarea actelor fără caracter legislativ, articolul 31 din TFUE nu mai poate servi drept temei juridic pentru un act legislativ de tipul propunerii de regulament. Această trimitere nu este de altfel necesară, având în vedere domeniul de aplicare și conținutul regulamentului respectiv. 4. IMPLICAȚII BUGETARE Nu există. 5. ELEMENTE OPȚIONALE Nu există. 2013/0104 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 450/2008 de stabilire a Codului Vamal Comunitar (Codul Vamal Modernizat) în ceea ce privește data aplicării PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolele 33, 114 și 207, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[3], hotărând în conformitate cu procedura legislativă ordinară, întrucât: (1) Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (Codul Vamal Modernizat)[4] a intrat în vigoare la 24 iunie 2008, dar este aplicabil, potrivit articolului 188 alineatul (2), în momentul în care sunt aplicabile dispozițiile de punere aplicare și cel mai târziu la 24 iunie 2013. Scopul Regulamentului (CE) nr. 450/2008 este de a înlocui Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[5]. (2) În data de 20 februarie 2012, Comisia a prezentat Parlamentului European și Consiliului o propunere[6] de Regulament de stabilire a Codului Vamal al Uniunii, sub forma unei reformări a Regulamentului (CE) nr. 450/2008, care îl înlocuiește pe acesta înainte de data sa limită de aplicare. Procedura legislativă ordinară nu poate fi însă finalizată în timp util pentru adoptarea regulamentului propus și intrarea sa în vigoare înainte de data limită de 24 iunie 2013. În consecință, în absența unor măsuri legislative corective, Regulamentul (CE) nr. 450/2008 ar urma să se aplice de la data respectivă și Regulamentul (CEE) nr. 2913/92 ar fi abrogat. Acest lucru ar genera incertitudine juridică cu privire la legislația vamală aplicabilă efectiv și ar împiedica menținerea unui cadru juridic cuprinzător și coerent al Uniunii în domeniul vamal, în așteptarea adoptării propunerii de regulament. (3) Pentru prevenirea acestor dificultăți serioase legate de legislația vamală a Uniunii și a-i oferi legiuitorului o perioadă de timp adecvată pentru a finaliza procesul de adoptare a Codului Vamal al Uniunii, data limită de aplicare a Regulamentului (CE) nr. 450/2008 prevăzută la articolul 188 alineatul (2) al doilea paragraf trebuie amânată. Noua dată de aplicare considerată adecvată în acest scop este 1.11.2013, ADOPTĂ PREZENTUL REGULAMENT: Articolul 1 La articolul 188 alineatul (2) al doilea paragraf din Regulamentul (CE) nr. 450/2008, data de „24 iunie 2013” se înlocuiește cu „1.11.2013”. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele [1] JO L 145, 4.6.2008, p. 1. [2] COM(2012) 64 final. [3] JO C , [...], p [...]. [4] JO L 145, 4.6.2008, p. 1. [5] JO L 302, 19.10.1992, p. 1. [6] COM(2012) 64 final.